Murtomiehet tunkeutuivat iäkkään miehen kotiin Lempäälässä: Asukas ampui rintaan, seurasi pihalle ja tulitti pakenijoita

Syyttäjän mukaan kaksi miestä tunkeutui Lempäälän Kuljussa 21. huhtikuuta 2017 noin kello 22 asuttuun omakotitaloon. Miehet tiesivät, että talossa on ampuma-aseita asetelineessä ja asekaapissa. Sitä he eivät tienneet, että talossa asunut 68-vuotias mies säilytti makuuhuoneessaan ladattua revolveria. Kihlakunnansyyttäjä Antti Virtasen mukaan miehet olivat varautuneet käyttämään väkivaltaa tai uhkaamaan sillä. Kolmas mies oli kuljettaja, joka odotti ulkona. Syyttäjän mukaan vuonna 1989 ja 1959 syntyneet miehet kaatoivat vuonna 1949 syntyneen miehen maahan ja kuristivat tätä. Sitten he menivät tempomaan aseita irti miehen asetelineestä. Yksi murtomiehistä oli syyttäjän mukaan varustautunut puukolla. Asukas luuli kuolevansa Kun asukas pääsi irti miesten otteesta, hän hiipi makuuhuoneeseensa ja haki sieltä ladatun .357-kaliiberisen revolverin. Asukkaan mukaan murtomiehet olivat sisälle tunkeuduttuaan kysyneet, tunteeko hän erään miehen. Mainittu mies on hänen poikiensa lapsuusaikainen kaveri. Nimen mainitsemisen takia asukas ajatteli, että häntä ei aiota jättää henkiin. Alaston mies ei uskaltanut paeta ulos kylmään, joten hän päätti ajaa murtomiehet ulos. Mies ampui vuonna 1989 syntynyttä murtomiestä varoittamatta rintaan niin, että reikäpäinen luoti lävisti tämän keuhkon. Miehet pakenivat talosta, mutta asukas seurasi heitä. Pihalla hän ampui vielä kolmasti pakenevien miesten suuntaan. Yksi luodeista osui sisällä haavoittuneen miehen pohkeeseen ja lävisti sen. Kaikille syytteet Kolmea murtomiestä syytetään ryöstöstä ja törkeästä kotirauhan rikkomisesta. Asukasta syytetään tapon yrityksestä ja ampuma-aserikkomuksesta, sillä hän säilytti ladattua revolveria makuuhuoneessaan. Ampuma-aselain mukaan asetta täytyy säilyttää lukitussa tilassa lataamattomana. Haavoittunut mies kiistää kaikki syytteet. Hän vetoaa siihen, ettei muista tapahtumia vammojensa takia. Hän loukkaantui luodeista vakavasti ja joutui tehohoitoon sairaalaan. Mies tuotiin oikeuteen vangittuna. Toinen taloon mennyt mies kiistää törkeän kotirauhan rikkomisen, koska hänen mukaansa asukas päästi heidät sisään. Hän kiistää myös ryöstön. Miehen mukaan hän ei tiennyt, että talossa on asukas paikalla. Hän ei myöskään tiennyt kertomansa mukaan, että hänen kumppanillaan on puukko. Mies kuitenkin myöntää varkauden, koska otti asukkaalta rannekellon. Asukkaan poikien lapsuusaikaista ystävää syytetään siitä, että hän kertoi murtokolmikolle talossa olevista ampuma-aseista. Mies pitää mahdollisena, että on kertonut aseista. Mistään suunnitteilla olevasta rikoksesta hänellä ei tuolloin ollut tietoa, ja hän koki, että hänen oli pakko kertoa. Hän kiistää avunannon ryöstöön. Ampuja vetoaa hätävarjeluun Asukas kiistää syytteen tapon yrityksestä. Hänen mukaansa hän yritti ampua varoituslaukauksen, mutta murtomies ilmeisesti liikkui, jolloin luoti osui miestä rintaan. Tilanne oli asukkaan mielestä hätävarjelua. Pihalla mies yritti ampua alaviistoon eikä kohti. Näiden laukausten osalta mies myöntää hätävarjelun liioitteluna tehdyn pahoinpitelyn. Mies myöntää myös syytteen ampuma-aserikkomuksesta. Mies oli hetken aikaan vangittuna esitutkinnan aikana, mutta hänet vapautettiin ennen oikeudenkäynnin alkua. Hätävarjelupykälä Suomen rikoslaissa on hyvin tiukka ja vaatii käytännössä, että puolustautujalla ei ole mitään muuta mahdollisuutta kuin toimia kyseisellä tavalla. Käräjäoikeus antaa asiassa kansliatuomion keskiviikkona 5. heinäkuuta kello 15.00. Lue lisää hätävarjelusta ja Kuljun ampumistapauksesta tästä linkistä .